《招蒋颖叔游丁山彰教寺》
宋代·郭祥正

閒心乐名山，景象恣吟剽。昭亭西南隅，乱峰最青峭。

盘盘得修西，豁豁渐明眺。一读道旁碑，古兴恣雅要。

知有金仙家，即往不俟召。平田转回塘，飞瓦接危峤。

东边卧石虎，徐王旧坟兆。但惊深藓晦，不见金碧耀。

图形半残缺，冷榻孤灯照。深篁归鸟没，空岩雪风叫。

敕书刊翠琰，灵迹获猎烧。寒潭多蛰鳞，佛子忌渔钓。

动活各遂性，蕃衍理可校。馀晖初月散，幽籁发玄窍。

中有无心人，禅禅自相绍。问年踰耳顺，肤色尚如少。

翻令念达人，鸿蒙首频掉。时平冠佩繁，往往属不肖。

岂如弃以归，林泉自投跳。卓彼蒋夫子，诗辞极精妙。

能来同我游，险绝共长啸。终当为君诵，古律变新调。

更评江南事，僣迹又足悼。不能降真人，卒用焚祖庙。

训狐啼老木，愁烟起荒藋。复有贰卿碑，曾为参军吊。

勇为手势吟，一助玉瓶釂。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。